Dag 32 - KiesKerk
Dag 32 – Sien ook die kleiner prent raak
Here, dankie vir u ongelooflike plan vir hierdie wereld
Dankie vir die verwikkeldheid, kompleksiteit
En merkwaardige eenvoud
Laat ek nie hierdie eenvoudige oomblikke miskyk nie
Oomblikke waarin U die duidelikste voor my staan
Kyk saam na julle gunsteling-familiefoto's en dink en gesels oor die positiewe invloed van familie-wees en gebeure in julle familielewe op julle lewe soos dit nou is.
Voor ons vorentoe kyk, kyk terug
Dit is die laaste week van vlak 5-grendeltyd. Daar gaan aan die einde van die week aanpassings gemaak word in hoe sekere van ons mag beweeg. Voordat ons vorentoe kyk na hoe ons binne die nuwe werklikheid gaan leef, kan ons eers terugkyk na wat ons in hierdie laaste paar weke ervaar het.
Kyk of almal wat saam met julle in die huis is, kan dink aan iets wat in die laaste paar weke as gevolg van COVID-19 gekanselleer is. Wat gaan nie meer plaasvind nie? Dink aan skooltoere en ander byeenkomste, dalk 'n groot familiesaamtrek. Selfs die Olimpiese Spele wat later vanjaar sou plaasvind, is afgestel. Hoe laat dit jou voel? Wat dink jy het jy verloor?
As ek dan 'n vreemde tweede vraag mag vra: Wat dink julle het julle alles in hierdie tyd gekry? As ons in terme van 'n kort tydperk dink, was daar baie verlies aan geleenthede en ervarings. God dink egter aan die groter prent. Daar is waarskynlik 'n klomp dinge wat julle in hierdie tyd saam geleer het en wat 'n positiewe invloed sal hê op julle lewe en verhoudings in die baie jare wat nog voorlê.
Elke dag moet ons duisende besluite neem. Daar is die klein en vinnige besluite soos wat ons gaan aantrek en hoe ons ons hare gaan vasmaak. Daar is ook moeilike besluite, besluite wat lank kos om te neem, soos hoe ons gaan reageer nadat iemand lelik met ons was. Soms raak ons so vasgevang in die onbelangrike dinge of besluite wat ons moet neem dat ons die belangrike besluite afskeep of eenkant toe skuif. Ons kan vir God vra om ons te help om altyd te onthou wat belangrik is en ons te help om die regte besluit te neem.
Vertel van 'n keer toe jy 'n belangrike besluit moes neem.
Wat het jou gehelp om hierdie besluit te maak?
Skryf 'n paar aktiwiteite waarvan jy hou op aparte stukkies papier neer. Vou elke papiertjie toe en gooi dit in 'n houer. Elke keer as jy verveeld is, kan jy een papiertjie uithaal en daardie aktiwiteit gaan doen.
Probeer vandag vir 5 minute (jy kan 'n alarm stel as jy wil) iewers alleen en in stilte sit. Gesels in hierdie 5 minute met Jesus oor alles wat in jou hart aangaan. Dalk moet jy moeilike besluite neem of dalk is jy spyt oor 'n besluit wat jy geneem het. Gesels met Jesus daaroor.
Deel met jou vriende of gesin hoe jou groter prent lyk. Hoor by hulle hoe hulle s'n lyk. Is daar enige ooreenkomstes?